钦定古今图书集成/理学汇编/文学典/第064卷 > 宋准
## 钦定古今图书集成/理学汇编/文学典/第064卷 > 宋准

按《宋史文苑传》：“准字子平，开封雍丘人。祖彦升，库部
员外郎。父鹏，秘书郎。准开宝中举进士，翰林学士李
昉知贡举，擢准甲科。会贡士徐士廉击登闻鼓，诉昉
用情取舍非当。太宗怒，召准覆试于便殿，见准形神
伟茂，程试敏速，甚嘉之，以为宜首冠俊造，由是复擢
准甲科，即授秘书省秘书郎、直史馆。八年，受诏修定”
诸道《图经》。俄奉使契丹，复命称旨。明年，出知南平军，
会改军为太平州，依前知州事，就加著作佐郎。太平
兴国四年，迁著作郎、通判梓州，转左拾遗。归朝，预修
书。八年，同知贡举，出为河北转运使。岁馀，以本官知
制诰。雍熙中，加主客员外郎，复预知贡举，俄判大理
寺。四年，被病，迁金部郎中，罢知制诰。端拱二年，卒，年
五十二，赐钱百万。准美风仪，善谈论，辞采清丽，莅官
所至，皆有治声。卢多逊之南流也，李穆坐同门生黜
免，左右无敢言者。准因奏事，盛言“穆长者有检操，常恶多逊专恣，固非其党也。”上寤未几，尽复穆旧官，时
论以此称之。天禧三年，录其子大年试秘书省校书
郎，准从弟可观金部郎中。族子郊、祁，并天圣二年进
士甲科，别有传。